b'\n_START_ARTICLE_\nEvzebij Cezarejski\n_START_SECTION_\n\xc5\xbdivljenje\n_START_PARAGRAPH_\nEvzebij Cezarejski se je rodil v Cezareji. Od leta 133 naprej se je imenovala Caesarea Palaestina. Med 25\xe2\x80\x9313 pr. n. \xc5\xa1t. jo je zgradil skupaj s pristani\xc5\xa1\xc4\x8dem Herod Veliki. Danes le\xc5\xbeijo njene razvaline na obali Sredozemskega morja na pol poti med mestoma Tel Aviv in Haifa v Izraelu._NEWLINE_V Cezareji je vstopil v znamenito teolo\xc5\xa1ko \xc5\xa1olo, ki jo je osnoval Origen in katero je takrat vodil Pamfilij. Tam si je pridobil temeljito znanstveno izobrazbo ter postal iz nadarjenega u\xc4\x8denca zvest sodelavec duhovnika Pamfilija in ga zato imenujejo tudi Evzebij Pamfilijev._NEWLINE_Evzebij je vztrajal za \xc4\x8dasa preganjanja Maksimina Daja poleg u\xc4\x8ditelja, ki je bil v je\xc4\x8di. Skupaj sta sestavila prvih pet knjig Origenov zagovor. Po njegovi mu\xc4\x8deni\xc5\xa1ki smrti je Evzebij pobegnil v Tir, pozneje v Egipt, kjer je sam padel v ujetni\xc5\xa1tvo. Ko je preganjanje prenehalo, je postal \xc5\xa1kof v Cezareji leta 313._NEWLINE_Imel je velik vpliv na dvoru cesarja Konstantina I. Velikega; veliko si je prizadeval za spravo med arijanci in Cerkvijo, pa se je pokazal do heretikov preve\xc4\x8d popustljivega. Na nicejskem koncilu (325) je sicer podpisal koncilske odloke pod cesarjevim pritiskom, vendar se jim je nato stalno postavljal po robu. Tako je na tirskem koncilu leta 335 tudi sam sodeloval pri odstavitvi pravovernega Atanazija z aleksandrijskega \xc5\xa1kofovskega sede\xc5\xbea.\n_START_SECTION_\nSmrt in \xc4\x8da\xc5\xa1\xc4\x8denje\n_START_PARAGRAPH_\nEvzebij je umrl 30. maja 339 v Cezareji._NEWLINE_Nekatere kr\xc5\xa1\xc4\x8danske Cerkve Evzebija \xc4\x8dastijo kot svetnika, ve\xc4\x8dina pa ne \xe2\x80\x93 zaradi njegovega nejasnega stali\xc5\xa1\xc4\x8da do arijanstva.'